Navy SEAL

Historia

Navy SEALsin historia juontaa vuonna 1943 perustettuihin laivaston erikoisjoukkoihin nimeltä Naval Combat Demolition Units (NCDU) ja Underwater Demolition Teams (UDT), joiden tehtävänä oli tiedustella vihollisen ranta-alueita, merkitä maihinnousupaikkoja, sekä räjäyttää esteitä ja linnoitteita maihinnousun tieltä. Vuonna 1944 NCDU osallistui Normandian maihinnousuun ja UDT Tyynenmeren operaatioihin. Toisen maailmansodan lopussa NCDU yhdistettiin UDT:hen. Vuosina 1950-1953 UDT operoi Korean sodassa. 
Kun Navy SEALs vuonna 1962 perustettiin, sen upseerit ja miehistö rekrytoitiin aluksi UDT:n riveistä. Pian perustamisensa jälkeen SEAL-yksiköitä lähetettiin kouluttamaan Etelä-Vietnamin erikoisjoukkoja. Vietnamin sodassa SEAL-yksiköt suorittivat erikoisoperaatioita Vietkongin ja Pohjois-Vietnamin joukkoja vastaan mm. Mekong-joen suistossa.
SEAL-yksiköitä oli mukana myös Grenadan miehityksessä vuonna 1983, Panaman miehityksessä vuonna 1989, Persianlahden sodassa vuonna 1991 sekä vuonna 2003 alkaneessa Irakin sodassa. Vuodesta 2001 lähtien SEAL-yksiköt ovat osallistuneet Afganistanin sotaan. 
Vuonna 2011 aiemmin SEAL Team 6 -nimellä tunnettu SEAL-yksikkö DEVGRU suoritti operaation, jossa Osama bin Laden surmattiin.

Koulutus

Ennen BUD/S-koulutusta SEAL-kandidaatin tulee suorittaa kahdeksan viikkoa kestävä Yhdysvaltain laivaston peruskoulutus (Naval Recruit Training) sekä toiset kahdeksan viikkoa kestävä valmennuskurssi (Naval Special Warfare Prep School).

Basic Underwater Demolition/SEAL (BUD/S)

BUD/S-koulutus kestää 24 viikkoa ja karsii suurimman osan osallistujista. Se alkaa kolmen viikon orientaatiokurssilla (BUD/S Orientation Course), jossa totutellaan BUD/S-koulutuksen fyysisiin harjoituksiin maalla ja meressä. Varsinainen BUD/S-koulutus alkaa seitsemän viikon jaksolla (First Phase), jonka painopiste on SEAL-kandidaattien fyysisen ja psyykkisen kestävyyden testaamisessa. Koulutuksen edetessä hyväksytyn suorituksen aikarajat juoksussa, uinnissa ja esteradalla kiristyvät koko ajan, ja ne jotka eivät saavuta vaadittuja aikoja karsiutuvat pois. SEAL-kandidaatit joutuvat jatkuvasti tekemään ankaria fyysisiä harjoituksia ja palelemaan kylmässä merivedessä, mikä saa monet keskeyttämään kurssin (DOR eli drop on request). Ensimmäisen jakson neljäs viikko on ns. "Hell Week", jonka aikana kurssilaisia hyökytetään lähes tauotta ja he saavat nukkua vain muutaman tunnin viiden vuorokauden aikana. Toisella seitsemän viikon jaksolla (Second Phase) keskitytään sukeltajakoulutukseen. Kolmas seitsemän viikon jakso (Third Phase) painottuu maasodankäyntiin, jossa koulutusaiheina ovat mm. taktiikka, aseet, rähjähdysaineet, partiointi ja tiedustelu.
BUD/S-kurssin läpäisseet suorittavat viiden viikon laskuvarjohyppykurssin ennen siirtymistään SQT-kurssille.

SEAL Qualification Training (SQT)

Koulutus jatkuu 26 viikkoa kestävällä SQT-kurssilla, jossa syvennytään mm. suunnistukseen, pienryhmätaktiikkaan, lähitaisteluun, tarkka-ammuntaan, viestikoulutukseen, lääkintäkoulutukseen, vesistökoulutukseen ja taktisiin laskuvarjohyppyihin. Tässä vaiheessa SEAL-kandidaatien on suoritettava myös selviytymiskoulutus (SERE eli Survival, Evasion, Resistance, Escape). SQT-kurssin läpäisseet saavat rintaansa SEAL-tunnuksen (Trident eli Naval Special Warfare Insignia). Sen jälkeen he suorittavat Alaskassa kolme viikkoa kestävän kylmien olosuhteiden vesistökoulutuskurssin ennen siirtymistään operatiiviseen SEAL-joukkueeseen, jossa heillä on edessään vielä 18 kuukauden koulutus ennen ensimmäistä ulkomaankomennusta. Tähän koulutukseen kuuluu mm. 12-36 viikkoa kestävä vieraan kielen kurssi sekä erilaisia erikoistumiskursseja. Esimerkiksi lääkintämiehiksi valitut SEALit käyvät noin vuoden kestävän maavoimien erikoisjoukkojen lääkintäkoulutuksen. SEALien on mahdollista suorittaa myös muita maavoimien erikoiskursseja, kuten Ranger- tai Pathfinder-kurssi.

Kritiikki

Viime vuosina Navy SEALsin maine on kärsinyt sotarikossyytöksistä. Kolmea SEALiä syytettiin vankien kidutuksesta ja pahoinpitelyistä Afganistanissa vuonna 2012. Kahta SEALiä epäiltiin Yhdysvaltain maavoimien erikoisjoukkojen eli Vihreiden barettien kersantin kuristamisesta kuoliaaksi Malissa vuonna 2017. SEAL-joukkueen johtajaa, pursimies Edward Gallagheria syytettiin siviilien umpimähkäisestä ampumisesta ja 15-vuotiaan haavoittuneen vangin puukottamisesta kuoliaaksi Irakissa vuonna 2017.